จับตา! BANPU-W3 เทรดสนั่นพรุ่งนี้
จับตา! BANPU-W3 เข้าเทรดพรุ่งนี้ (15 มิ.ย.) จำนวน 1,290,939,275 หน่วย ราคาใช้สิทธิที่ 5 บาท/หุ้น ล่าสุด ณ เวลา 16.20 น. ราคาหุ้น BANPU วิ่งกระฉูดมาที่ 13 บาท บวก 0.80 บาท หรือ 6.56% สูงสุด 13.20 บาท ต่ำสุด 12.20 บาท ด้วยมูลค่าซื้อขาย 1.88 พันล้านบาท
14 มิ.ย. 2559

ผู้สื่อข่าวรายงานว่า ราคาหุ้นบริษัท บ้านปู จำกัด (มหาชน) หรือ BANPU ล่าสุด ณ เวลา 16.20 น. อยู่ที่ 13.00 บาท บวก 0.80 บาท หรือ 6.56% สูงสุด 13.20 บาท ต่ำสุด 12.20 บาท ด้วยมูลค่าซื้อขาย 1.88 พันล้านบาท ขณะที่ดัชนีหุ้นไทยปิดภาคเช้าบวก 0.38%

โดยราคาหุ้นปรับตัวขึ้นแรงเนื่องจาก บริษัทเตรียมนำใบสำคัญแสดงสิทธิที่จะซื้อหุ้นสามัญ (BANPU-W3) เข้าซื้อขายในวันพรุ่งนี้ (15 มิ.ย.) โดยมีอัตราใช้สิทธิซื้อหุ้นสามัญที่สัดส่วน 1 ต่อ 1 เป็นจำนวนทั้งสิ้น 1,290,939,275 หน่วย ส่วนราคาใช้สิทธิซื้อหุ้นสามัญอยู่ที่ 5.00 บาทต่อหุ้น พร้อมทั้งกำหนดการใช้สิทธิได้ในวันที่ 5 ก.ย.59, 2 ก.ย.59, 3 มี.ค.60 และ 5 มิ.ย.60
ด้าน บล.คันทรี่ กรุ๊ป ระบุในบทวิเคราะห์ (14 มิ.ย.) ว่า แนะ “เก็งกำไร” BANPU โดยมอง Downside ราคาหุ้นจำกัดหลังเสร็จสิ้นการเพิ่มทุน นอกจากนี้ยังได้รับปัจจัยหนุนจากการเดินเครื่องโรงไฟฟ้าหงสา หน่วยผลิตที่ 3 ในปีนี้ ส่งผลให้ผลประกอบการฟื้นตัว อีกทั้งราคาถ่านหินมีแนวโน้มฟื้นตัวขึ้นตามราคาน้ำมันที่ฟื้นตัวกลับมาบริเวณ 50 เหรียญสหรัฐ/บาร์เรล
ส่วน บล.ธนชาต ระบุในบทวิเคราะห์ทางเทคนิค (14 มิ.ย.) ว่า แนะนำ ““ซื้อ” BANPU จากราคาหุ้นฟื้นตัวขึ้นทะลุ Downtrend Line ด้วยรูปแบบ Double Bottom พร้อมปริมาณการซื้อขายสูงสนับสนุน สอดคล้องกับเครื่องมือ MACD ชี้ขึ้นมีแนวโน้มเป็นบวก เป็นจังหวะซื้อเก็งกำไร มีแนวต้านแรกที่ 13.10 บาท และถัดไปที่ 13.50 บาท